RO Jurnalul Oficial al Uniunii Europene L 151/1

REGULAMENTUL (UE) NR. 500/2013 AL COMISIEI

din 30 mai 2013

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește nivelurile maxime aplicabile reziduurilor de acetamiprid, Adoxophyes orana granulovirus tulpina BV-0001, azoxistrobin, clotianidin, fenpyrazamină, heptamaloxiloglucan, metrafenonă, Paecilomyces lilacinus tulpina 251, propiconazol, quizalofop-P, spiromesifen, tebuconazol, tiametoxam și virusul mozaicului galben al dovlecelului – tulpina cu virulență mică din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1) și articolul 14 alineatul (1) litera (a),

întrucât:

(1) Limitele maxime de reziduuri (LMR) pentru acetamiprid, azoxistrobin și propiconazol au fost stabilite în anexa II și în partea B din anexa III la Regulamentul (CE) nr. 396/2005. LMR pentru clotianidin, fenpyrazamină, metrafenonă, quizalofop-P, spiromesifen, tebuconazol și tiametoxam au fost stabilite în partea A din anexa III la Regulamentul (CE) nr. 396/2005. Pentru Adoxophyes orana granulovirus tulpina BV-0001, heptamaloxiloglucan, Paecilomyces lilacinus tulpina 251 și virusul mozaicului galben al dovlecelului – tulpina cu virulență mică nu au fost stabilite LMR specifice în anexele II și III, iar substanțele nu au fost incluse în anexa IV la Regulamentul (CE) nr. 396/2005, astfel încât se aplică valoarea implicită de 0,01 mg/kg.

(2) În contextul unei proceduri de autorizare a utilizării unui produs de protecție a plantelor care conține substanța activă acetamiprid pe iarbă-grasă, legume cu păstăi și leguminoase (fasole și mazăre), a fost depusă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR existente.

(3) În ceea ce privește azoxistrobinul, o cerere similară a fost depusă în vederea utilizării pe lăptucă și alte salate, spanac și plante similare, țelină, cardon, mirodenii (semințe, fructe și bace) și revent. În ceea ce privește clotianidinul, o cerere similară a fost depusă în vederea utilizării pe plante aromatice (cu excepția asmățuiului). În ceea ce privește fenpyrazamina, o cerere similară a fost depusă în vederea utilizării pe piersici, caise și căpșuni. În ceea ce privește metrafenona, o cerere similară a fost depusă în vederea utilizării pe căpșuni, tomate, ardei, vinete, cucurbitacee și ciuperci de cultură. În ceea ce privește propiconazolul, o cerere similară a fost depusă în vederea utilizării pe citrice. În ceea ce privește substanța quizalofop-P, o cerere similară a fost depusă în vederea utilizării pe semințe de rapiță, semințe de floarea-soarelui, soia boabe și semințe de bumbac. În ceea ce privește tebuconazolul, o cerere similară a fost depusă în vederea utilizării pe citrice (cu excepția portocalelor), lăptucă și alte salate, pătrunjel, arpagic și leguminoase. În ceea ce privește tiametoxamul, o cerere similară a fost depusă în vederea utilizării pe măsline de masă, măsline pentru ulei, conopidă și anghinare.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere în vederea utilizării fenpyrazaminei pe migdale, struguri și căpșuni. Solicitantul susține că, deoarece utilizarea fenpyrazaminei pe aceste culturi a fost autorizată în Statele Unite, reziduurile depășesc LMR prevăzute de Regulamentul (CE) nr. 396/2005 și că sunt necesare LMR mai ridicate pentru a se evita barierele comerciale la importul acestui tip de culturi.

(5) În ceea ce privește spiromesifenul, o cerere similară a fost depusă în vederea utilizării pe ceai. Solicitantul susține că, deoarece utilizarea spiromesifenului pe aceste culturi a fost autorizată în Japonia, India și Indonezia, reziduurile depășesc LMR prevăzută de Regulamentul (CE) nr. 396/2005 și că este necesară o LMR mai ridicată pentru a se evita barierele comerciale la importul ceaiului.

(6) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(7) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(8) Autoritatea a concluzionat în avizele sale motivate că, în ceea ce privește utilizarea acetamipridului pe legume cu păstăi (fasole și mazăre păstăi) și leguminoase (fasole și mazăre), numărul testelor este insuficient pentru stabilirea unor noi LMR pentru partea de nord a UE. În ceea ce privește utilizarea fenpyrazaminei pe caise și utilizarea quizalofop-P pe soia boabe, autoritatea a concluzionat că datele prezentate nu sunt suficiente pentru a stabili o nouă LMR. În ceea ce privește utilizarea fenpyrazaminei pe căpșuni, autoritatea a concluzionat că datele prezentate nu sunt suficiente pentru a stabili o nouă LMR pentru utilizarea în exterior.

(9) Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de categorii specifice de consumatori din Europa. S-a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).

(10) În ceea ce privește Adoxophyes orana granulovirus tulpina BV-0001, Paecilomyces lilacinus tulpina 251 și virusul mozaicului galben al dovlecelului – tulpina cu virulență mică, autoritatea a concluzionat (3) că aceste substanțe nu sunt patogene pentru oameni și nu produc toxine. Având în vedere această concluzie, Comisia consideră oportună includerea acestor substanțe în anexa IV la Regulamentul (CE) nr. 396/2005. În ceea ce privește heptamaloxiloglucanul, autoritatea a concluzionat (4) că este oportună includerea sa în anexa IV la Regulamentul (CE) nr. 396/2005.

(11) La 7 iulie 2012, Comisia Codex Alimentarius (5) a adoptat limitele maxime de reziduuri Codex (CXL) pentru acetamiprid, clotianidin, tebuconazol și tiametoxam. Aceste CXL ar trebui să fie incluse în Regulamentul (CE) nr. 396/2005 ca LMR, cu excepția CXL care nu sunt sigure pentru un grup de consumatori europeni și pentru care Uniunea a prezentat o rezervă către Comisia Codex Alimentarius (6).

(12) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR îndeplinesc cerințele relevante ale articolului 14 alineatul (2) din Regulamentul (CE) nr. 396/2005.

(13) Prin urmare, Regulamentul (CE) nr. 396/2005 ar trebui modificat în consecință.

(14) Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 30 mai 2013. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing MRLs for acetamiprid in purslane, legume vegetables and pulses (beans and peas) [Aviz motivat privind modificarea LMR existente pentru acetamiprid în vederea utilizării pe iarbă-grasă, legume cu păstăi și leguminoase (fasole și mazăre)]. EFSA Journal 2012; 10(12):3051 [28 p.]. doi:10.2903/j.efsa.2012.3051.

Reasoned opinion on the modification of the existing MRLs for azoxystrobin in lettuce, spinach, celery, cardoon, spices and rhubarb (Aviz motivat privind modificarea LMR existente pentru azoxistrobin în vederea utilizării pe lăptucă, spanac, țelină, cardon, mirodenii și revent). EFSA Journal 2012; 10(11):2991 [27 p.]. doi:10.2903/j.efsa.2012.2991.

Reasoned opinion on the modification of the existing MRLs for fenpyrazamine in almonds, grapes, apricots, peaches and strawberries (Aviz motivat privind modificarea LMR existente pentru fenpyrazamină în vederea utilizării pe migdale, struguri, caise, piersici și căpșuni). EFSA Journal 2012; 10(11):2989 [32 p.]. doi:10.2903/j.efsa.2012.2989.

Reasoned opinion on the modification of the existing MRLs for metrafenone in various crops (Aviz motivat privind modificarea LMR existente pentru metrafenonă în vederea utilizării pe diverse culturi). EFSA Journal 2013; 11(1):3075 [30 p.]. doi:10.2903/j.efsa.2013.3075.

Reasoned opinion on the modification of the existing MRLs for propiconazole in citrus fruits (Aviz motivat privind modificarea LMR existente pentru propiconazol în vederea utilizării pe citrice). EFSA Journal 2012; 10(12):3049 [35 p.]. doi:10.2903/j.efsa.2012.3049.

Reasoned opinion of EFSA: Modification of the existing MRLs for quizalofop-P in sunflower seed and cotton seed (Aviz motivat al EFSA: Modificarea LMR existente pentru quizalofop-P în vederea utilizării pe semințe de floarea-soarelui și semințe de bumbac). EFSA Journal 2010; 8(3):1532 [29 p.]. doi:10.2903/j.efsa.2010.1532.

Reasoned opinion on the modification of the existing MRLs for quizalofop-P in oilseed rape, sunflower, cotton and soybean (Aviz motivat privind modificarea LMR existente pentru quizalofop-P în vederea utilizării pe rapiță, floarea-soarelui, bumbac și soia boabe). EFSA Journal 2012; 10(12):3008 [28 p.]. doi:10.2903/j.efsa.2012.3008.

Reasoned opinion on the modification of the existing MRL for spiromesifen in tea (Aviz motivat privind modificarea LMR existente pentru spiromesifen în vederea utilizării pe ceai). EFSA Journal 2012; 10(12):3050 [27 p.]. doi:10.2903/j.efsa.2012.3050.

Reasoned opinion on the modification of the existing MRLs for tebuconazole in citrus (except oranges), lettuce and other salad plants, parsley and chives [Aviz motivat privind modificarea LMR existente pentru tebuconazol în vederea utilizării pe citrice (cu excepția portocalelor), lăptucă și alte salate, pătrunjel și arpagic]. EFSA Journal 2012; 10(9):2898 [37 p.]. doi:10.2903/j.efsa.2012.2898.

Reasoned opinion of EFSA: Modification of the existing MRLs for tebuconazole in pulses (Aviz motivat al EFSA: Modificarea LMR existente pentru tebuconazol în vederea utilizării pe leguminoase). EFSA Journal 2011; 9(6):2282 [30 p.]. doi:10.2903/j.efsa.2011.2282.

Reasoned opinion on the modification of the existing MRLs for thiamethoxam and clothianidin in various crops (Aviz motivat privind modificarea LMR existente pentru tiametoxam și clotianidin în vederea utilizării pe diverse culturi). EFSA Journal 2012; 10(11):2990 [44 p.]. doi:10.2903/j.efsa.2012.2990.

(3) Conclusion on the peer review of the pesticide risk assessment of the active substance Adoxophyes orana granulovirus (Concluzia reexaminării inter pares a riscului utilizării ca pesticid a substanței active Adoxophyes orana granulovirus). EFSA Journal 2012; 10(4):2654 [32 p.]. doi:10.2903/j.efsa.2012.2654.

Conclusion on the peer review of the pesticide risk assessment of the active substance Paecilomyces lilacinus (Concluzia reexaminării inter pares a riscului utilizării ca pesticid a substanței active Paecilomyces lilacinus) doi:10.2903/j.efsa.2007.103r..

Conclusion on the peer review of the pesticide risk assessment of the active substance zucchini yellow mosaic virus - weak strain (Concluzia reexaminării inter pares a riscului utilizării ca pesticid a substanței active virusul mozaicului galben al dovlecelului – tulpina cu virulență mică). EFSA Journal 2012; 10(6):2754 [30 p.]. doi:10.2903/j.efsa.2012.2754.

(4) Conclusion regarding the peer review of the pesticide risk assessment of the active substance heptamaloxyloglucan (Concluzia reexaminării inter pares a riscului utilizării ca pesticid a substanței active heptamaloxiloglucan) doi:10.2903/j.efsa.2009.334r.

(5) Rapoartele Comisiei Codex privind reziduurile de pesticide disponibile la adresa:

http://www.codexalimentarius.org/download/report/777/REP12_PRe.pdf

Programul comun FAO/OMS privind normele alimentare, Comisia Codex Alimentarius. Apendicele II și III. Cea de-a 35-a sesiune Roma, Italia, 2-7 iulie 2012.

(6) Sprijin științific pentru pregătirea unei poziții a UE în cadrul celei de-a 44-a sesiuni a Comisiei Codex pentru reziduurile de pesticide (CCPR). EFSA Journal 2012; 10(7):2859 [155 p.]. doi:10.2903/j.efsa.2012.2859.